ദർശനമാല/മായാദർശനം
ന വിദ്യതേ യാ സാ മായാ
		വിദ്യാƒവിദ്യാ പരാƒപരാ
		തമഃ പ്രധാനം പ്രകൃതിർ
		ബഹുധാ സൈവ ഭാസതേ.

		പ്രാഗുത്പത്തേർ യഥാƒഭാവോ
		മൃദേവ ബ്രഹ്മണഃ പൃഥക്
		ന വിദ്യതേ ബ്രഹ്മ ഹി യാ
		സാ മായാƒമേയവൈഭവാ.

		അനാത്മാ ന സദാത്മാ സദ്
		ഇതി വിദ്യോതതേ യയാ
		സാ വിദ്യേയം യഥാ രജ്ജു-
		സർപ്പതത്ത്വാവധാരണം.

		ആത്മാ ന സദനാത്മാ സദ്
		ഇതി വിദ്യോതതേ യയാ
		സൈവാവിദ്യാ യഥാ രജ്ജു-
		സർപ്പയോരയഥാർത്ഥദൃക്.

		ഇന്ദ്രിയാണി മനോബുദ്ധീ
		പഞ്ചപ്രാണാദയോ യയാ
		വിസൃജ്യന്തേ സൈവ പരാ
		സൂക്ഷ്മാങ്ഗാനി ചിദാത്മനഃ.

		അങ്ഗാന്യേതാന്യവഷ്ടഭ്യ
		സുഖീ ദുഃഖീവ മുഹ്യതി
		ചിദാത്മാ മായയാ സ്വസ്യ
		തത്ത്വതോƒസ്തി ന കിഞ്ചന.

		ഇന്ദ്രിയാണാം ഹി വിഷയഃ
		പ്രപഞ്ചോƒയം വിസൃജ്യതേ
		യയാ സൈവാƒപരാƒധ്യാത്മ-
		സ്ഥൂലസങ്കല്പനാമയീ.

		ശുക്തികായാം യഥാƒജ്ഞാനം
		രജതസ്യ തഥാത്മനി
		കല്പിതസ്യ നിദാനം ത-
		ത്തമ ഇത്യവഗമ്യതേ.

		ധീയതേƒസ്മിൻ പ്രകർഷേണ
		ബീജേ വൃക്ഷ ഇവാഖിലം
		അതഃ പ്രാധാന്യതോ വാƒസ്യ
		പ്രധാനമിതി കഥ്യതേ.

		കരോതീതി പ്രകർഷേണ
		പ്രകൃത്യൈവ ഗുണാൻ പൃഥക്
		നിഗദ്യതേƒസൗ പ്രകൃതി-
		രിതീഹ ത്രിഗുണാത്മികാ.

ദർശനമാല